ভারতের সামগ্রিক উন্নতির জন্য তিনি সবসময় সচেষ্ট ছিলেন। স্ত্রীর সান্নিধ্য এবং উৎসাহ পেয়েছেন কাজের ব্যস্ততার মাঝেই। এই উপমহাদেশে তিনিই প্রথম কাগজের মুদ্রার প্রচলন করেন। মাতলা নদীর তীরে একটি আধুনিক বন্দর তৈরির স্বপ্ন দেখেছিলেন তিনি। এ জন্য ওখানকার জঙ্গল কেটে তৈরি হয়েছিল একটি দফতর। এখন ক্যানিং-এর স্মৃতি বিজড়িত সেই ‘পোর্ট ক্যানিং কোম্পানি’র বাড়িটি টিঁকে রয়েছে কালের গ্রাস বাঁচিয়ে! ১৮৭২-এ সেই সংস্থার কাজ বন্ধ হয়ে যায়। লর্ড ক্যানিং-এর ভারতবাসের শেষদিকে ওঁকে খুব দুঃসময়ের মধ্যে দিয়ে যেতে হয়েছে। তখন কাজের চাপ ছিল অনেক! তিনি যখন তরাই অঞ্চলে কাজে ব্যস্ত সেই সময় স্বাস্থ্য পরিবর্তনের জন্য ওঁর স্ত্রী ছিলেন দার্জিলিঙে, ওখানেই ‘জাঙ্গল ফিভার’ বা ম্যালেরিয়া জ্বরে আক্রান্ত হন তিনি। দ্রুত ওঁকে ফিরিয়ে নিয়ে আসা হয় কলকাতায়, কিন্তু অবস্থা ক্রমশ খারাপের দিকে যেতে থাকে। অবশেষে ১৮৬১-র নভেম্বরে তিনি শেষ নিঃশ্বাস ত্যাগ করেন রাজভবনে। লেডির প্রিয় জায়গা ছিল ব্যারাকপুরে গঙ্গার তীর। অতএব ভোরবেলা ঘোড়ার শকটে ওঁর মরদেহ নিয়ে যাওয়া হয় সেখানে। ওঁর ইচ্ছেকেই সম্মান জানিয়ে অতঃপর সেই গঙ্গাতীরে যথাযোগ্য মর্যাদার সঙ্গে ওঁকে সমাধিস্থ করা হয়।